Guru Tadika kena denda RM1,000 gara-gara buat laporan palsu
KUCHING: Gara-gara membuat laporan palsu kononnya dirompak, seorang guru Taman Didikan Kanak-Kanak (Tadika) hari ini didenda RM1,000. Jika gagal membayar denda itu, Zunizar Ini, 41, berdepan penjara dua minggu. Majistret Syarifah Fatimah Azura Wan Ali menjatuhkan hukuman denda itu setelah Zunizar mengaku bersalah atas tuduhan mengikut Seksyen 182 Kanun Keseksaan. Seksyen itu memperuntukkan hukuman penjara sehingga enam bulan atau denda maksimum RM2,000. Menurut fakta kes, Zunizar melakukan kesalahan itu di ibu pejabat polis daerah Kuching sekitar jam 3.30 petang pada 6 Januari lalu.  Seorang pegawai polis menyoal siasat Zunizar mengenai laporan polisnya tentang disamun dan menyedari rompakan itu tidak pernah berlaku. Pendakwaan kes dikendalikan Insp Mohd Adzmei Ahmad manakala Zunizar tidak diwakili peguam. Oleh NICKELYSON LAKUN 
See author's posts
